**ДОКЛАД**

**за извършена проверка в обект: „Цех за растителни екстракти и етерични масла“, с местонахождение – област Пловдив, общ. Брезово, с. Зелениково, УПИ № 284001 и № 146001, по плана на с. Зелениково, общ. Брезово с площ 54 434 кв. м., стопанисван от „Бул Фито Ойлс“ АД.**

На основание План за контролната дейност за 2021 г. на РИОСВ – Пловдив, утвърден от Министъра на околната среда и водите, Заповед № РД-24 от 05.02.2021г. и Заповед № РД-107 от 19.05.21 г. на Директора на РИОСВ-Пловдив е извършена комплексна проверка на 10.06.2021 г. в „Цех за растителни екстракти и етерични масла“, с местонахождение – област Пловдив, общ. Брезово, с. Зелениково, УПИ № 284001 и № 146001, по плана на с. Зелениково, общ. Брезово с площ 54 434 кв. м., стопанисван от „Бул Фито Ойлс“ АД.

1. **Цел на проверката:**

Основна цел на проверката е установяване на нивото и степента на съответствие на дейността в обекта с изискванията, заложени в Закон за управление на отпадъците, Закон за чистотата на атмосферния въздух, Регламент (ЕО) № 1907/2006 – REACH, Регламент (ЕО) № 1272/2008 – CLP и Наредба за реда и начина за съхранение на опасни вещества и смеси.

**II. Проверени инсталации:**

Обектът „Цех за растителни екстракти и етерични масла“, собственост на”Бул Фито Ойлс“ АД, е разположен в землището на с. Зелениково, общ. Брезово, м. Бял камък.

При проверката са проверени:

* Цех за дестилация на розов цвят;
* Цех за непрекъснато действаща екстракция на розов конкрет – (с n-хексан);
* Котелна инсталация с 2 броя котли – ПКМ-4 и ПКМ-12;
* 2 броя събирателни бетонови резервоари за растителни джибри – по 30 куб.м;
* Земно-насипна лагуна с площ около 2-3 дка и дълбочина 2 м, изолирана с непропусклива менбрана;
* Климатични инсталации и съоръжения;
* Цистерни за съхранение на ОХВ (n-хексан, метанол, етанол и течно гориво);

**III. Констатации от проверката по компоненти и фактори:**

**1. *Фактор „Отпадъци”***

Към момента на проверката и извършения обход на място се констатира, че площадката на „Бул Фито Ойлс“ АД е оградена, охраняема с обособен контролно-приемателен пункт с ел. везна до 50 тона. Обособени са производствени и складови зони, офис и битови сгради. На площадката са осигурени места и съдове за съхранение на формираните от дейността на дружеството отпадъци в зависимост от техния вид, състав и свойства. Опасните отпадъци се съхраняват в закрито помещение, в необходимите за това съдове с обозначителни табели. На територията на обекта са създадени необходимите условия за извършване на дейност по третиране на отпадъци, съгласно Закона за управление на отпадъците /ЗУО/(*ДВ. бр.53 от 13 юли 2012г., с посл. изм. и доп.*) и подзаконовата нормативна уредба.

За извършване на дейността, дружеството притежава издадени от Директора на РИОСВ – Пловдив Решение № 09-ДО-1072-00 от 30.04.2014г. за дейности с код R3, R12, R13 и D 4 за отпадъци с код – 02 01 03, 02 03 03 и 02 03 04, регистрационен документ № 09 – РД – 1237 – 00 от 05.09.2014г. за събиране и транспортиране на отпадъци.

Извършена е класификация на генерираните от дейността отпадъци, за което дружеството притежава утвърдени от Директора на РИОСВ-Пловдив работни листове за класификация на отпадъци от 2008г. и 2014г. Представиха се заверени от Директора на РИОСВ-Пловдив отчетни книги по приложение № 1 и № 4 от Наредба № 1/2014г. с последен запис 08.12.2020г. За периода от януари 2021г. дружеството води отчетност в НИСО, съгласно необходимите за дейността приложения.

Дружеството е изпратило годишен отчет по отпадъците за 2020г., до ИАОС-София с вх. № 6889/11.03.2021г.

За предаването на образуваните от дружеството отпадъци се представи сключен договор с „Витал ресурс“ ЕООД със срок на валидност до 08.09.2021г..

При извършена проверка на лагуната за съхранение на джибра от розов цвят се установи, че в нея са налични около 500 тона, като същата се транспортира по тръбопровод посредством монтирани помпи в събирателните басейни. Не се установи наличие на течове и разпиляване на розова джибра извън лагуната.

**2. *Компонент атмосферен въздух***

За производствените нужди се експлоатират два броя котли работещи с течно гориво-мазут. Дружеството изпълнява задълженията си съгласно изискванията на чл. 25, ал.4 от Закона за чистотата на атмосферния въздух, като провежда собствени периодични измервания по реда, определен в глава пета от Наредба № 6/99г., съгласно периодиката определена в чл. 31, т. 2 от горната наредба. В момента на проверката се представиха протоколи от измерени емисии на вредни вещества, изпускани в атмосферния въздух от 31.05.2021 г., които показват спазване на емисионните норми. Измерванията са извършени от акредитирана лаборатория.

Дейността на дружеството попада в приложното поле на Наредба №7/2003г., а именно: извличане на растителни масла и производство на фармацевтични продукти. Дружеството е включено в публичния регистър на чл. 30л от ЗЧАВ, за което има издадено удостоверение за регистрация №РД 00049/2014г., издадено от Директора на РИОСВ-Пловдив. Дружеството е изпълнило задълженията си по чл. 20 от Наредба №7/2003 г.,като е представило пред РИОСВ-Пловдив ПУР за дейности – извличане на растителни масла и производство на фармацевтични продукти с вх.№ О-1459/13.03.2021 г.

Дружеството експлоатира 4 броя климатични инсталации, работещи с фреон R 410A и R 449А в количество над 3 кг. Представен е обобщен отчет за 2020 г. по Приложение № 9 към чл. 35, ал.1 от Наредба №1/2017г., в срока по чл. 36 от нея. При проверката се представиха досиета на климатичните инсталации, изготвени в съответствие с образеца по приложение № 3 към чл. 29, ал. 1 от Наредба № 1/2017г. Досиетата се водят редовно, като са отразени проверките за херметичност с честота съобразно количеството на хладилния агент в тях. При извършен физически обход и проверка на етикетите, които следва да има оборудването съгласно чл. 12 от Регламент (ЕС) № 517/2014г. се установи, че част от етикетите липсват, а други са с непълна информация по отношение на количеството на съдържащият се фреон в оборудването.

**3. Фактор на въздействие „Химични вещества и управление на риска“**

За дейността в обекта се използват опасни химични вещества, включени в приложение № 3 на ЗООС – n-хексан, мазут, метанол и етанол. Дружеството е изготвило и представя доклад за извършена класификация по чл.103, ал.2 от ЗООС, съгласно който не се класифицира като предприятие с нисък или висок рисков потенциал. Представено е и писмо на МОСВ с изх. № УК-180/22.07.2016 г. със становище, че „обектът не отговаря на дефинициите за предприятие с нисък рисков потенциал“. Докладът е представен в РИОСВ-Пловдив. Всички вещества се съхраняват в метални резервоари. Представени са ИЛБ на наличните опасни химични вещества. ОХВ се закупуват и доставят от местен дистрибутор.

Дружеството се явява производител и потребител надолу по верига по смисъла на Регламент (ЕО) 1907/2006 (REACH). Операторът е изготвил Оценка за безопасността на съхранението на опасни химични вещества и смеси. Дружеството извършва производство на ишлеме на лавандулово масло за сметка на „Гален-Н“ ЕООД, гр. София, което е част от консорциум „Линалол“, извършващ същинска регистрация по Регламент REACH.

Представени са Инвентаризационен списък с наличните количества опасни химични вещества и смеси/ОХВС/; Инструкции за работа и съхранение на ОХВС и програма за обучение на отговорните за съхранението им; Заповед № 61/2019г. по чл. 4, т. 7 от Наредбата за реда и начина на съхранение на опасни вещества и смеси (ДВ. бр. 43/2011г.).

Представен е документ от ЕСНА с доказателства за изпълнени задължения съгласно дял II на Регламент REACH.

Във връзка с извънредната епидемиологичната обстановка в страната с Ковид 19, дружеството е предприело мерки – изготвени инструкции, осигурени дезинфектанти , лични предпазни средства и др.

**IV. Предписания, срокове за изпълнение, отговорници.**

С цел спазване на екологичното законодателство на оператора са дадени следните предписания с конкретен срок и отговорник:

1. Да се подновят етикетите на хладините и климатични инсталации в обекта с обозначения – вид на ФПГ и количество изразено в килограми и тон СО2 еквивалент, за което в РИОСВ-Пловдив да се представи информация, удостоверяваща изпълнението.

Срок: 17.06.2021г.

Отговорник: Управител на обекта.

**V. Съответствие, последващ контрол**

Предписанието е изпълнено с Писмо вх. № О-2376 от 15.06.2021г.

**ИВАЙЛО ЙОТКОВ**

*Директор на РИОСВ - Пловдив*